פרס בגרמניה לעמוס עוז על ספרו "הבשורה על פי יהודה" - ספרות
פרס בגרמניה לעמוס עוז על ספרו "הבשורה על פי יהודה"
ספרו של עוז הוכרז כספר הזר הטוב ביותר לשנה החולפת מטעם בית תרבויות העולם בברלין
ספרו האחרון של עמוס עוז, "הבשורה על פי יהודה", הוכרז כספר הזר הטוב ביותר לשנה החולפת, מטעם בית תרבויות העולם בברלין (HKW). בטקס, שיתקיים בשבוע הבא בברלין, יזכו עוז ומתרגמת הספר לגרמנית, מרים פרסלר, בפרסים בסך 25 אלף יורו ו-10,000 יורו, בהתאמה.
הפרס הספרותי הבינלאומי ניתן על ידי בית תרבויות העולם מאז 2009. הוא ניתן השנה לעוז, על פי ועדת הפרס, בזכות יכולתו "להסביר את הקונפליקטים הדתיים וההיסטוריים של המזרח התיכון, לערב בין הזמן הקדום לנוכחי ולהשוות את הקונפליקט הדתי היהודי־נוצרי העתיק למציאות הקונפליקטואלית היהודית־פלסטינית". משום כך, בין היתר, מצאה הוועדה את ספרו של עוז כ"יצירה לא קונבנציונלית בספרות העולמית".
עוז. כ"יצירה לא קונבנציונלית"צילום: אילן אסייג
נאיביות ואמונה על פי עמוס עוז
פרס יוקרתי בגרמניה למתרגמת "הבשורה על פי יהודה" של עמוס עוז
ועדת הפרס הורכבה מהמתרגמת ואשת האקדמיה לילה שאמא, הסופר והמו"ל לשעבר מכאל קרוגר, הסופר והפובליציסט מרקו מרטין, העורכת סבין פסקל, מבקר הספרות והעיתונאי יורג פלאט, מבקרת הספרות והעיתונאית אייריס רדיש והסופרת סבין שול.
"הבשורה על פי יהודה" יצא ב-2014 בהוצאת כתר והוא מתרחש בירושלים של תחילת שנות ה–60. הספר תורגם ל-24 שפות והיה לרב מכר בישראל, איטליה, ברזיל וגרמניה.